b'\n_START_ARTICLE_\nMandealaisuus\n_START_SECTION_\nHistoria\n_START_PARAGRAPH_\nMandealaisuuden alkuper\xc3\xa4\xc3\xa4 ei tiedet\xc3\xa4. Se lienee l\xc3\xa4ht\xc3\xb6isin Uuden testamentin Johannes Kastajasta, joka oli Jeesuksen edelt\xc3\xa4j\xc3\xa4. Tutkimusten mukaan ensimm\xc3\xa4isten mandealaisten uskonnolliset juuret ajoittuvatkin ajanlaskun ensimm\xc3\xa4iselle vuosisadalle.\n_START_SECTION_\nTekstit\n_START_PARAGRAPH_\nMandealaisten pyh\xc3\xa4 kirja on Sidra Rabba eli Ginza (\xe2\x80\x99aarre\xe2\x80\x99). Kirja koostuu kahdesta osasta: mytologis-kosmologisista kirjoituksista sek\xc3\xa4 lauluista ja virsist\xc3\xa4. Muita t\xc3\xa4rkeit\xc3\xa4 kirjoja ovat Johanneksen kirja sek\xc3\xa4 Qalasta, joka sis\xc3\xa4lt\xc3\xa4\xc3\xa4 rukouksia ja hymnej\xc3\xa4.\n_START_SECTION_\nUskomukset\n_START_PARAGRAPH_\nMandealaisuuden todellisuusk\xc3\xa4sitys on jyrk\xc3\xa4n dualistinen eli se jakaantuu valon ja pimeyden maailmaan. N\xc3\xa4kyv\xc3\xa4 maailma on syntynyt alemman luojajumalan Ptahilin vaikutuksesta. Valon maailmaa hallitsee Jumala, kun taas pimeyden maailmaa hallitsee kaaoksesta syntynyt pimeyden kuningas._NEWLINE_Mandealaiset pit\xc3\xa4v\xc3\xa4t Johannes Kastajaa uskontonsa uudistajana. Johanneksen uskotaan kastaneen Jordanjoessa mandealaisen vapahtajan Manda d-Hajjen, jonka Korkein Jumala oli l\xc3\xa4hett\xc3\xa4nyt maan p\xc3\xa4\xc3\xa4lle tuomaan Aadamille ja Hawalle ilmestyksess\xc3\xa4 tiedon, ett\xc3\xa4 he ovat jumalallista syntyper\xc3\xa4\xc3\xa4. Mandealaisten mukaan ihmiset voidaan pelastaa vain t\xc3\xa4m\xc3\xa4n todellisen tiedon avulla. Maailmanlopussa Manda d-Hajje vapauttaa kaikki hurskaat sielut tuonelasta._NEWLINE_Mandealaiset pit\xc3\xa4v\xc3\xa4t Jeesusta v\xc3\xa4\xc3\xa4r\xc3\xa4n\xc3\xa4 Messiaana.\n_START_SECTION_\nRituaalit\n_START_PARAGRAPH_\nRituaalit ovat mandealaisille hyvin t\xc3\xa4keit\xc3\xa4. Kaste on mandealaisten t\xc3\xa4rkein rituaali. Se suoritetaan virtaavassa vedess\xc3\xa4. Ehtoollinen koostuu pitaleiv\xc3\xa4st\xc3\xa4 ja papin siunaamasta vedest\xc3\xa4. Ymp\xc3\xa4rileikkausta ei harjoiteta. Mandealaiset noudattavat kymment\xc3\xa4 k\xc3\xa4sky\xc3\xa4 ja pit\xc3\xa4v\xc3\xa4t perhett\xc3\xa4 ja avioliittoa suuressa arvossa. Mandealaisten messun tarkoitus on edist\xc3\xa4\xc3\xa4 vainajan sielun yl\xc3\xb6snousemusta. Rituaalista puhtausta korostetaan.\n_START_SECTION_\nYhteis\xc3\xb6t\n_START_PARAGRAPH_\nMandealainen yhteis\xc3\xb6 on nykyisin suljettu, eli j\xc3\xa4senen tulee synty\xc3\xa4 mandealaiseen perheeseen eik\xc3\xa4 k\xc3\xa4\xc3\xa4nnynn\xc3\xa4isi\xc3\xa4 hyv\xc3\xa4ksyt\xc3\xa4. Mandealainen suljetaan yhteis\xc3\xb6n ulkopuolelle, jos h\xc3\xa4n menee naimisiin ulkopuolisen kanssa._NEWLINE_Irakissa on noin 50\xc2\xa0000 mandealaista ja Iranissa Kh\xc5\xabzest\xc4\x81nin provinssissa 10\xc2\xa0000. Muslimit vainoavat mandealaisia molemmissa maissa. Irakin mandealaisilla ei ole oikeutta osallistua Irakin yhteiskuntael\xc3\xa4m\xc3\xa4\xc3\xa4n. He asuvat Etel\xc3\xa4-Irakin jokisuiston turvassa alkeellisissa oloissa._NEWLINE_Mandealaisia yhteis\xc3\xb6j\xc3\xa4 on muodostunut muuttoliikkeen my\xc3\xb6t\xc3\xa4 my\xc3\xb6s esimerkiksi Australiaan, Yhdysvaltoihin, Tanskaan ja Ruotsiin.\n_START_SECTION_\nSuomessa\n_START_PARAGRAPH_\nSuomessa arvioitiin vuonna 2014 olevan noin sata perhett\xc3\xa4, jotka tunnustivat mandealaisuutta. Yhdyskunta on rekister\xc3\xb6ity nimell\xc3\xa4 Mandealaisten uskonnollinen yhdyskunta, ja sen kotipaikka on Turku.'